Առաջին ընթերցմամբ քննարկվել է Կառավարության հեղինակած «Ազատ տնտեսական գոտիների մասին» ՀՀ օրենքում փոփոխություն կատարելու մասին» օրինագիծը: Ըստ հիմնական զեկուցող, ՀՀ տնտեսական զարգացման եւ ներդրումների նախարար Արծվիկ Մինասյանի՝ ներկայում ՀՀ-ում գործում է չորս ազատ տնտեսական գոտի, որոնցում գործունեության թույլտվություն է ստացել 13 շահագործող: Նախարարի տեղեկացմամբ` առաջարկվող փոփոխությունները պայմանավորված են «Մաքսային միության մաքսային տարածքում ազատ (հատուկ) տնտեսական գոտիների եւ ազատ մաքսային գոտի մաքսային ընթացակարգի հարցերով» համաձայնագրի եւ ԵԱՏՄ մաքսային օրենսգրքի դրույթներին համապատասխանեցնելու անհրաժեշտությամբ: Նախագծով հստակեցվում են լիազոր մարմնի, կազմակերպչի եւ շահագործողների պարտավորությունները, ազատ տնտեսական գոտիների շահագործման հետ կապված հարաբերությունները, սահմանագծին ներկայացվող պահանջները, լուծարման ընթացակարգը, մաքսային կարգավորումները: